ΑΘΑΝΑΣΙΑΔΟΥ Δ. ΦΑΝΗ

# ΔΕΛΤΙΟ ΚΑΙΡΟΥ

ΠΟΙΗΤΙΚΗ ΣΥΛΛΟΓΗ

«Αρχή εικόνας εξωφύλλου»

«Περιγραφή εικόνας εξωφύλλου»

Εικόνα εξωφύλλου:
Ζωγραφιά που απεικονίζει έναν άνδρα με καμπαρντίνα όρθιο μέσα στη βροχή ενώ στον ουρανό υπάρχει κι ένας ήλιος.

«Τέλος εικόνας εξωφύλλου»

Θεσσαλονίκη 2010

ΔΕΛΤΙΟ ΚΑΙΡΟΥ

(ΠΟΙΗΤΙΚΗ ΣΥΛΛΟΓΗ)

ΑΘΑΝΑΣΙΑΔΟΥ Δ. ΦΑΝΗ

ΔΕΛΤΙΟ ΚΑΙΡΟΥ

(ΠΟΙΗΤΙΚΗ ΣΥΛΛΟΓΗ)

Θεσσαλονίκη 2010

©Αθανασιάδου Δ. Φανή, Λογοτέχνης-Ποιήτρια  
(Β. Όλγας 81, T.K, 54642, Θεσσαλονίκη  
Τηλ.:2310.843836, 6939327852  
e-mail: [faniath@yahoo.com](mailto:faniath@yahoo.com)

Η λογοτέχνης-ποιήτρια **Αθανασιάδου Δ. Φανή** γεννήθηκε και μεγάλωσε στην Αθήνα. Ο πατέρας της Δημήτριος Αθανασιάδης υπήρξε πρόσφυγας από την Αδριανούπολη και ερχόμενος στην Αθήνα εργάστηκε ως έμπορος και ως ιδιωτικός υπάλληλος. Λάτρευε την ελληνική γλώσσα και ήταν πολύ καλός χρήστης της. Σε αυτό οφείλεται το χάρισμα της γλωσσοπλασίας που διέθετε. Η μητέρα της Μαρία Τζιντζή καταγόταν από τη πόλη των Σερρών και ασχολούνταν με οικιακά. Έχει δύο μεγαλύτερα αδέρφια, τον Γεώργιο και την Ελένη, με τα οποία έχει μια βαθιά αγαπητική σχέση.

Σε μικρή ηλικία, εξαιτίας ενός ατυχήματος, καθηλώθηκε σε αναπηρικό αμαξίδιο. Έκτοτε, αρχίζει ένα μεγάλο προσωπικό αγώνα, ξεδιπλώνοντας ωστόσο το ταλέντο της στην ποίηση και τη λογοτεχνία. Η θέληση για ζωή και δημιουργία της δίνουν μεγάλη εσωτερική δύναμη και ενώ βρισκόταν ήδη στην εφηβική ηλικία, εκδίδει, κατόπιν παρότρυνσης αλλά και πρωτοβουλίας του γνωστού δημοσιογράφου και ραδιοφωνικού παραγωγού της ΕΤ2 (μετέπειτα ΝΕΤ) κ. Αχιλλέα Χρυσοχόου, την πρώτη ποιητική συλλογή με τίτλο «**Επιλογές**» (**1986**). Μετά από ένα χρόνο **(1987)**, ακολουθεί η έκδοση της δεύτερης ποιητικής συλλογής με τίτλο «**Φωτεινές ανταύγειες και νυχτερινοί φόβοι της μοναξιάς**», η οποία φιλοξενείται στην

ελληνική πτέρυγα της βιβλιοθήκης του πανεπιστημίου του Βελγίου MonsHainaut.

Στη συνέχεια, επιτυγχάνει την είσοδο της στη Φιλοσοφική Σχολή Αθηνών. Δυστυχώς, η έλλειψη κατάλληλων υποδομών πρόσβασης, δεν της επιτρέπουν να παρακολουθήσει τα μαθήματα της σχολής.

Ακολουθεί ο αιφνίδιος θάνατος του πατέρα της, ο οποίος θα αποτελέσει κομβικό σημείο στη μετέπειτα πορεία της. Η απώλεια του την οδηγεί σε αδιέξοδο, και καθίσταται αδύνατη η διαμονή της σε μια τόσο μεγάλη και «απροσπέλαστη», για τους ανθρώπους με κινητική αναπηρία, πόλη, όπως ήταν η Αθήνα. Με τη μητέρα της πλέον ως κύριο στήριγμα αποφασίζει να εγκατασταθεί στη Θεσσαλονίκη, όπου και διαμένει τα τελευταία 23 χρόνια.

Την τρίτη ποιητική συλλογή με τίτλο «**Εκ των έσω**» (1996) θα εκδώσει και πάλι στην Αθήνα, ύστερα από πρόταση της διεύθυνσης του πολιτιστικού περιοδικού «Ο κόσμος της Ελληνίδος».

Η Φανή Αθανασιάδου συμμετείχε σε ομάδες και επιτροπές για τα δικαιώματα των ανθρώπων με αναπηρίες, στην Αυτόνομη Κίνηση Γυναικών Θεσσαλονίκης (φεμινιστική ομάδα), υπήρξε στέλεχος στην α' ειδική ομάδα του Σώματος Ελληνίδων Οδηγών και ιδρυτικό μέλος της πολιτιστικής ομάδας «**ΙΔΕΟΚΥΜΑΤΑ**» (2004)

Παρουσίαζε επί ένα χρόνο λογοτεχνική εκπομπή σε ραδιοφωνικό σταθμό της Θεσσαλονίκης.

Υπήρξε εισηγήτρια στο Ευρωπαϊκό συμπόσιο για τα άτομα με αναπηρία, που διοργανώθηκε από το Πανεπιστήμιο Αιγαίου (1992) και στην επιστημονική ημερίδα «Κοινωνία: δικαίωμα στη διαφορά», που διοργάνωσε ο Σύλλογος Μεταπτυχιακών Φοιτητών του τμήματος Θεολογίας (2010). Ακόμη, έχει παρουσιάσει πολλές εισηγήσεις

σε εκδηλώσεις διάφορων πολιτιστικών φορέων και άρθρα σε περιοδικά και εφημερίδες με θέματα όπως: «Ο κοινωνικός αποκλεισμός των ατόμων με αναπηρίες στην ελληνική κοινωνία», «Η παρεμβατική δράση των εθελοντικών ομάδων της Θεσσαλονίκης στο χώρο της αναπηρίας», «Απροσπέλαστη πόλη», «Κοινωνικός ρατσισμός και άτομα με αναπηρία», (Κινηματογράφος και αναπηρία», «Γυναίκα και αναπηρία», «Σχόλια πάνω στη θέση της γυναίκας στην ελληνική κοινωνία» και άλλα. Διαθέτει δύο δικτυακούς τόπους (blog), τον «**Βορειοδυτικό Άνεμο**» και την «**Απροσπέλαστη Πόλη**».

Στον πρώτο δημοσιεύει ποιήματα της (**vorioditikosanemos.blogspot.com/**) και στον δεύτερο διάφορα κείμενα που αφορούν την προσπελασιμότητα των ατόμων με αναπηρία (**aprospelastipoli.blogspot.com/**).

Από το καλοκαίρι του 2010, αρθρογραφεί στην ηλεκτρονική εφημερίδα της δημοσιογράφου κ. Έλλης Στάη **Ellispoint**, και στο ηλεκτρονικό περιοδικό **Charity the e-magazine**.

Το έργο, οι δημιουργίες, η προσφορά και οι διακρίσεις της στα πολιτιστικά δρώμενα δεν αφορούν αποκλειστικά και μόνο το χώρο της ποίησης και της λογοτεχνίας, αλλά και άλλους τομείς, όπως παρουσιάζεται συνοπτικά παρακάτω:

Α. ΠΟΙΗΣΗ - ΛΟΓΟΤΕΧΝΙΑ:

1. **Δημοσιεύσεις:**

**α)** Σε λογοτεχνικά περιοδικά της Αθήνας, στο «**Οδός Πανός**» του λογοτέχνη Γ. Χρονά, όπου δημοσιεύτηκαν λογοτεχνικά κείμενα - μικρές ιστορίες (2001) και το ποίημα «**Ο δρομος για το Πίτσμπουργκ**» (2010).

**β)** Στο πολιτιστικό δικτυακό τόπο Arcadia.

**γ)** Στην έκδοση ειδικού τόμου για την «Λογοτεχνική δημιουργία της Βορείου Ελλάδος (1837-2007)».

**δ)** Στο ετήσιο ποιητικό ημερολόγιο που εκδίδεται από την «Εμπειρία Εκδοτική» (2008 & 2009).

1. **Παρουσιάσεις:**

**α)** Στους ραδιοφωνικούς σταθμούς ΕΡΑ2 (Αθήνα), Ράδιο Παρατηρητής (Θεσσαλονίκη), Ράδιο Έκφραση (Θεσσαλονίκη), στο Σύλλογο Λογοτεχνών Βορείου Ελλάδος και στο Βρετανικό Συμβούλιο.

**β)** Σε μαθητική εκδήλωση ομιλία με θέμα το ποίημα του Οδ. Ελύτη «Την γλώσσα μου έδωσαν ελληνική») (1995).

**γ)** Στην Έκθεση βιβλίου Θεσσαλονίκης (Πνευματικός Μάιος 1996) ομιλία με θέμα «Ποίηση και Παιδεία».

**δ)** Στη βραδυά ποίησης που διοργανώθηκε από το δίκτυο γυναικών Θεσσαλονίκης, αφιερωμένη στα ποιήματά της (2006).

1. **Συμμετοχές:**

**α)** Σε ανθολογίες ποίησης των εκδόσεων του «Πανεπιστημίου Μακεδονίας» και «Μαλλιαρης».

**β)** Στην εκδήλωση με τίτλο «Ποιητικό Αναλόγιο», γυναικών δημιουργών από 30 χώρες της Μεσογείου και της Μαύρης Θάλασσας (2000).

**γ)** Σε λογοτεχνικές-ποιητικέςβραδιές που διοργάνωσε η λογοτεχνική ομάδα AleaAmoroza.

1. **Βραβεία-διακρίσεις:**

**α)** Α' Βραβείο από το Γ' Διαμέρισμα του Δήμου Θεσσαλονίκης.

**β)** Βραβείο από το ΣύνδεσμοΕκδοτών Βορείου Ελλάδος

για τη συνολική παρουσία της στο χώρο της ποίησης και της λογοτεχνίας.

**γ)** Β' Βραβείο σε πανελλήνιο διαγωνισμό ποίησης του Δήμου Σαλαμίνας (2005).

**δ)**Διάκριση σε Πανελλήνιο ποιητικό διαγωνισμό της «Ένωσης Λογοτεχνών Βορείου Ελλάδος» (2006).

**ε)** Έπαινοι σε Πανελλήνιους διαγωνισμούς ποίησης τον Δήμου Χορτιάτη Θεσσαλονίκης (2009), της εφημερίδαςΟδός Αρκαδίας (2002), της Νέας Κίνησης Λογοτεχνών και του Κέντρου Κουλτούρας Αθηνών.

B. ΘΕΑΤΡΟ.

**α)** Ιδρυτικό μέλος μεικτής θεατρικής ομάδας ατόμων με και χωρίς αναπηρία. Συμμετοχές στο Παγκόσμιο Θεατρικό Φεστιβάλ Εδιμβούργου στη Σκωτία (1989), στις γιορτές Ανοιχτού Θεάτρου του Δήμου Θεσσαλονίκης (1992) και σε εκδήλωσητου Α.Π.Θ. με μονόπρακτα του Μπέκετ, ινδιάνικη ποίηση και αποσπάσματα από τις «Όρνιθες» τον Αριστοφάνη.

**β)** Ανέλαβε τη διασκευή θεατρικού έργου, το οποίο παρουσιάστηκε στη σχολή «Καλαμαρί» και στο «Βαφοπουλειο Πνευματικό Κέντρο Θεσσαλονίκης» (1994).

**γ)**Ανέλαβε τη διασκευή Ολλανδικού αφηγήματος σε θεατρικόέργο, το οποίο παρουσιάστηκε από τη θεατρική ομάδα του Ιερού Ναού Θείας Αναλήψεως Θεσσαλονίκης (2001).

**δ)** Ανέλαβε τη σκηνοθεσία σε παντομίμα του γνωστού τραγουδιού του Διονύση Σαββόπουλου, το «Λαύριο» (2001).

Αν «Εν αρχή ην ο Λόγος»,

τότε νυν και αεί...

Αφιερωμένο στον πατέρα μου



## ΑΠΡΙΛΗΣ

Βροχερός και επιρρεπής  
αντίκρυ ένα καθρέφτη  
σχηματίζω το όνομα του  
μέσα από αντικρουόμενα αισθήματα  
και συνθήματα,  
που κρατούν ενός λεπτού σιγή...  
όσο η στιγμή για μιαν απόφαση  
τόσο μακρινή  
αλλά και τόσο κοντινή,  
ως την απόσταση που με χωρίζει  
από το άνοιγμα της πόρτας  
για να ξεχυθεί το άρωμα από τους μενεξέδες  
που μάζεψε η μάνα  
το πρωί από τον κήπο.

(Β' Βραβείο στον Πανελλήνιο διαγωνισμό του Δήμου Σαλαμίνας)

## ΕΚΔΟΧΕΣ

Τα ταξίδια,

σαν νοερές μετουσιώσεις

με απομάκρυναν

από τις κουραστικές πορείες

των μεταπτώσεων μου

έτσι αποφάσισα να κάνω συχνά

αυτού του είδους τις διαδρομές

ήταν ανέξοδες, και το κυριότερο

με προστάτευαν επιμελώς

από τη σκοτεινή αιτία των παθών μου

κυρίως όταν αυτή έπαιζε

το ρόλο πρακτορείου

σε στιγμές τουριστικής αιχμής.

## ΕΚΕΧΕΙΡΙΑ

Θέλω να βγω έξω

να περπατήσω στη βροχή,

να σταθώ κάτω από σικέ ομπρέλες,

να αναλογιστώ

κάτω απ' τον συννεφιασμένο ουρανό

την πρώτη φορά

που μου 'πες σ’ αγαπώ,

αν ήταν άνοιξη ή φθινόπωρο,

αν τα δένδρα ήταν γυμνά από φύλλα,

αν στεκόσουν στο απέναντι παγκάκι,

όπως και τώρα, φορώντας τη μακριά καμπαρτίνα

και την τριμμένη ρεπούμπλικα του πατέρα.

## Ο ΧΟΡΟΣ ΤΗΣ ΝΙΟΒΗΣ

Ο ήχος των φλας,

αυτό το συνεχές γωνιακό

αναβόσβησμα των ματιών της

κατά πως της έπρεπε,

κατά πως πίστευε πως της έπρεπε,

στο λευκό δωμάτιο

την βρήκα στο λευκό δωμάτιο,

την βρήκαν στο λευκό δωμάτιο

αριθμός 16,

έτσι ξαφνικά και απρόσμενα

χωρίς να το περιμένει κανείς

τυλιγμένη με τη μοναδική της εσάρπα,

μόνο μ' αυτή

κατά πως της έπρεπε,

κατά πως πίστευε πως της έπρεπε.

## ΗΜΕΡΕΣ ΑΝΘΡΩΠΩΝ

Τίποτα το συναρπαστικό

δε θα συνέβαινε σήμερα·

τόχε πει το ωροσκόπιο της

κι'ας είπε τ' όνομά του

μέσα στη νύχτα τρεις φορές

- η επανάληψη δε σημαίνει πάντα κάτι καλό-

της τόχαν μάθει από μικρή ·

κι'εκείνο το κόκκινο,

σημάδι για κάτι το γρήγορο,

το βιαστικό το αναπάντεχο...

ημέρες ανθρώπων

δεν κοίταξε τίποτα γύρω του

ούτε την επόμενη στάση

ούτε το λεωφορείο

που τον προσπέρασε.

## ΑΝΑΔΙΠΛΩΣΗ

Οι μηχανοδηγοί των τραίνων

δεν συναντήθηκαν ποτέ

έστω κι αν οι τροχιές συνδέονταν

στο σύνηθες σημείο της επικίνδυνης καμπής

ο χρόνος μέτρησε διαφορετικά τα πράγματα ·

άλλωστε το «ανάλογο»

δε συμπίπτει πάντα με το «ποθητό».

## ΕΣΠΕΡΙΝΟΣ

Σκόνταψε η μοναξιά

σε κείνο το παραθυρόφυλλο,

που πάντα εμπόδιζε τη σκέψη μου ·

θυμιατό εσπερινό η άνοιξη,

διέφυγε της διανοίας μου·

τότε είδα τη σφραγίδα του αρνίου στο μέτωπο,

σημάδι για τα γεγονότα,

που θα επακολουθούσαν ερήμην μου.

## ΚΟΙΝΗ ΕΞΟΔΟΣ

Ήταν η κοινή μας έξοδος

κάθε δεύτερη εβδομάδα

Τρίτη, Πέμπτη

ή μια οποιαδήποτε άλλη μέρα,

κατά προτίμηση βραδινές ώρες.

Στο τέλος, οι συναντήσεις μας καθιερώθηκε

να γίνονται σταθερά

κάθε πρώτη του μήνα.

Ανταλλάσσαμε μεταξύ μας χαμόγελα,

αβρότητες και κομπλιμέντα,

εν μέσω ζεστού ροφήματος

και ποικιλίας από σνακ

διαφορετικών γεύσεων τη φορά,

φοβούμενες μη τυχόν

και τρυπώσει ανάμεσα μας

το ύπουλο μικρόβιο της συνήθειας

και κάνει αδιάφορες και ανούσιες

τις κοινές συνευρέσεις μας.

## Ο ΚΑΙΡΟΣ

Στη Βρετάνη πάλι βρέχει·

στην Κίμωλο τα πουλιά ζευγαρώνουν·

η συνάντηση στη μικρή τσαγερί,

αποδείχτηκε τελικά πολύ ανιαρή·

οι δρόμοι που ακολουθήσανε

δεν οδήγησαν πουθενά·

είναι σαν τα χελιδόνια που περιμένεις

να ‘ρθούν με την Άνοιξη,

κι εκείνα δε φθάνουν ποτέ.

Ο κύριος Σμιθ δοκιμάζει στη σάλα

το καινούργιο του κουστούμι

από πανάκριβο κασμίρ,

ενώ συμπληρώνει την εμφάνιση

με την ομπρέλα απ' το Λονδίνο.

Έξω βρέχει ακόμα...

## ΣΤΟ ΔΡΟΜΟ ΓΙΑ ΤΟ ΠΙΤΣΜΠΟΥΡΓΚ

Στο δρόμο για το Πίτσμπουργκ

οδηγούσε ο Νιούμαν

όχι o Πωλ,

αλλά ο δίδυμος αδερφός του.

Πήγαινε να συναντήσει

την αγαπημένη του Λώρα

σε κάποιο μοτέλ,

στη πρώτη παρακαμπτήριο

του μεγάλου αυτοκινητόδρομου.

Αφού ήπιαν βιαστικά ένα μπέρμπον

και δώσανε όρκους αιώνιας πίστης και αγάπης

(σημάδι ανασφάλειας όλων των ανθρώπων),

εκείνος πήγε για μια παρτίδα μπιλιάρδου,

θα 'κανε τους συνηθισμένους του θεατρινισμούς

σε ένα ακόμα καλά στημένο παιχνίδι,

για να εξασφαλίσει τα προς το ζην

του επόμενου μήνα (δεν ήταν δα και λίγα).

Υστέρα θα επέστρεφε εκείνη

και σα να μη συνέβαινε τίποτα

θα της έταζε ένα ακόμα ταξίδι του μέλιτος

μακριά από τα φωτά της πόλης.

## ΚΥΡΙΑΚΗ ΠΡΟΣΕΥΧΗ

Η ιστορία διέκρινε τις αμυχές στο κορμί της·

ό,τι προσπάθησε να περισώσει στο βλέμμα της

ήταν το σκοτεινό του αποχαιρετισμού.

Ξεγέλασε τους γύρω της

με ένα αμήχανο χαμόγελο

και μια περιπαικτική διάθεση

για το απρόσμενο,

ή το αναμενόμενο για εκείνη.

Όταν γύρισε να δει απ' το παράθυρο

είχε αρχίσει να χαράζει·

η νύχτα έδινε τη θέση της στην επομένη

της κυριακής προσευχής.

## ΑΛΦΑ ΚΕΝΤΑΥΡΟΥ

Η νύχτα είναι όμορφη,

έναστρη,

μες τη σιγαλιά άραγε μ' ακούς;

Ο Άλφα Κενταύρου

πολιορκεί την Κασσιόπη·

οι αστερισμοί παίζουν τον έρωτα

στα μάτια των θνητών·

η γη περιστρέφεται γύρω από τον εαυτό της,

και η Νιόβη καθρεφτίζεται

στα νερά του ποταμού Αχελώου.

Ο Μάριος ανακαλύπτει τις καμπύλες της

στη θέα της σελήνης.

Τα πυρίμαχα σκεύη  
αποδεικνύουν καθημερινά τη χρησιμότητα τους  
στη μαγειρική της νοικοκυράς,  
ενώ τα παραμύθια  
συνεχίζουν να επιμένουν στο τέλος  
πως εμείς ζούμε καλύτερα από τους άλλους.

## ΕΠΙΘΥΜΙΑ

Θα 'θελα να μείνουμε

ανάμεσα σε δύο διαδρομές

αντάμα να κοιτιόμαστε,

κι η μέρα να σβήνει ερήμην μας

πίσω απ' το απέναντι βουνό ·

άραγε, πως θα 'ναι

κάτω από τους ίσκιους των δένδρων;

πόσο φιλόξενα θα μας προσφέρουν

τη δροσιά τους;

πόσο οι ήχοι θα απαντούν στις σιωπές μας;

κι ύστερα, ύστερα πάλι

πόσο έτοιμοι θα νοιώθουμε

πόσο έτοιμοι θα είμαστε

για την επόμενη μέρα;

## ΔΥΝΑΤΑΙ...

Ανάμεσα τους

αποσιώπησε τις κραυγές

που ήθελε να σημαδέψουν τη μνήμη της·

ξένοι τόποι γι' αυτήν, όμως και τόσο οικείοι

που λίγο έτσι δα ν' άπλωνε το χέρι

και θ' άγγιζε το κορμί του

μακρινή κατάληξη όμως...

Έψαχνε να βρει τα κατάλληλα λόγια

να δικαιολογήσει αυτήν της τη θυσία,

πρώτα στον εαυτό της

και μετά σ’ εκείνον...

Γρήγορος χωρισμός,

όπως-όπως φροντίστηκε το σώμα

μη τυχόν και καταλάβει τις βιαστικές αλλαγές

και μεταλλαχτεί σε έρωτα.

## ΜΙΓΜΑ

Θα παγώσει·

είναι αυτό το παράξενο μίγμα

που θα μας φέρει πιο κοντά

της εύκρατου με το θειάφι

ή το μελισσόκερο,

ανάλογα...

αυτό που διαλέξεις,

θα βάλω σε μεγαλύτερη δόση

έτσι κι αλλιώς θα φέρει το ίδιο αποτέλεσμα·

παλιές συνταγές

δοκιμασμένες στο χρόνο

κι ότι μείνει από μας,

θα 'ναι χρώμα

κι άνεμος της ανατολής θα γίνει.

## ΕΡΩΤΑΣ

Σαν προσευχή,

Ψίθυρος στα χείλη

μια φευγαλέα ανάμνηση

πού 'ρθε και κάθισε απρόσκλητη

στο περβάζι της σκέψης·

κάποιο βλέμμα ή μια διάθεση περαστική

τον άφησε στα μέρη μας

όταν βαρέθηκε να τον πολιορκεί

η μανία του ανέμου

## ΥΠΟΘΕΤΙΚΗ ΜΕΤΟΧΗ Ή (ΑΣΤΟ ΝΑΝΑΙ)

Έτσι θα περάσει η μέρα ·  
αμέτοχη ισορροπία  
σε ξύλινους συμβιβασμούς  
και το ποτάμι να ρέει δίπλα,  
κινούμενο σε αιώνιους σχηματισμούς,  
κυματισμούς πεπερασμένους,  
μετρημένους στα δάχτυλα των δύο χεριών,  
κι ότι μείνει απ' όλη αυτή την ιστορία,  
θα 'ναι η εικόνα σου  
όπως θα πίνεις τον καφέ  
κάτω απ' τον γέρο πλάτανο.

(Διακρίθηκε στον Πανελλήνιο διαγωνισμό ποίησης της Ε.Λ.Β.Ε.)

## ΑΠΟΚΑΘΗΛΩΣΗ

Η “Αποκαθήλωση”

έλαβε χώρα

μέρα μεσημέρι,

μια καθημερινή σαν όλες τις άλλες,

κοντά στο δασάκι.

Ξεκρέμασαν τα χέρια του

και τα σταύρωσαν μπροστά,

χωρίς αιδώ και θλίψη.

Για λόγους οικονομίας προφασίστηκαν

πως δεν θα άλειφαν με μύρα το κορμί του,

μα θα το άφηναν έτσι,

γυμνό και μόνο,

στην ερημιά της φύσης,

μέχρι να επανεξεταζότανε η υπόθεση του

από το εφετείο

και να έβγαινε η απόφαση·

τότε θα μπορούσαν να μιλάνε ελεύθερα

για Ανάσταση.

## ΑΝΑΣΤΑΣΙΜΟ

Η Άνοιξη αιματοκύλισε

φέτος τις φλέβες μου

- δε ξέρω γιατί

ο χρόνος έγινε γόνιμο περβάζι

για να ακουμπήσω τις ρίζες μου,

χωρίς παραφυάδες και περιττά παράσιτα

αυτή τη φορά·

και 'κει που στέγνωσε το αίμα

φύτεψα βοκαμβίλιες

πολλές βοκαμβίλιες

για να πνίξω τις κραυγές

στο μεθυστικό άρωμα τους.

Ανάσταση βλέπεις...

## ΤΟ ΑΠΕΝΑΝΤΙ ΜΠΑΛΚΟΝΙ

Κάποιες φορές

ξεκαρδίζομαι στα γέλια,

όταν θέτω στον εαυτό μου

το ρητορικό ερώτημα: τι είναι ζωή;

Ένα ταξίδι; ένα παιχνίδι;

ένα πέρασμα με το τραινάκι του τρόμου;

ή μια στιγμιαία ερωτική απόλαυση;

τότε ανακαλύπτω

το πεπερασμένο της ύπαρξης μου,

όταν δεν μπορώ να ανοίξω το μάνταλο

από ένα παράθυρο,

ή να απαντήσω στα γιατί της γυναίκας

από το απέναντι μπαλκόνι.

## ΔΙΑΦΟΡΑ

Έξω από το χρώμα·

φόρεσε το πανωφόρι που της είχαν ετοιμάσει

από ζεστό μαλακό ύφασμα

λίγο μεγαλύτερο στο μέγεθος

για να μπορεί

να ξεχωρίζει στο πλήθος

ένα σημάδι διαχωριστικό,

όπως το κίτρινο αστέρι των Εβραίων

που φορούσαν τον καιρό του πολέμου

για να μπορούν να ξεχωρίζουν απ' το πλήθος.

Έτσι, και σ’ αυτήν φόρεσαν

το μακρύ ζεστό πανωφόρι

για να μπορεί να ξεχωρίζει απ' το πλήθος.

## ΤΑ ΑΛΛΑ ΤΕΙΧΗ

Ευδιάκριτα τα τείχη

από την άκρη της πόλης

υψώθηκαν, λέει,

για να προστατέψουν

τους νομοταγείς πολίτες,

από ύποπτα στοιχεία

που τριγύριζαν τη νύχτα,

απειλώντας την τάξη και την ασφάλεια·

ήταν κι αυτός ένας εύσχημος τρόπος

να αποτρέψουν όσους ήθελαν να μάθουν,

στ' αλήθεια,

τι συνέβαινε εκεί έξω...

ευδιάκριτα τα τείχη,

ακόμα και με γυμνό οφθαλμό,

και πόσο μοιάζανε, λένε όσοι τα ζήσανε,

μ' εκείνα τα τείχη του θείου Καβάφη.

## ΑΛΛΗΓΟΡΙΑ

«Δεν εξαργυρώνεται με τίποτα»  
αναφώνησε το πλήθος στην Παταγονία·  
οι μώλωπες εξαπλώνονται  
εξ αιτίας του σκώληκα  
ενός σπάνιου μικροοργανισμού·  
διορατικός ως ήτο ο άρχοντας,  
διέταξε τη θανάτωση του  
και μαζί με αυτήν  
την εξαφάνιση  
του επικίνδυνου είδους των αντιφρονούντων.

(Έπαινος στον Πανελλήνιο διαγωνισμό της εφημερίδας«Οδός Αρκαδίας»).

## ΑΛΛΙΩΤΙΚΗ ΜΕΡΑ

Η μέρα ανακυκλώνει τις λέξεις.

Αργία σήμερα·

ο νόμος της απεργίας άρθηκε,

ξεχυθήκαμε στους δρόμους,

εκμυστηρευόμενοι ο ένας στον άλλον

τα όνειρα μας.

Ταξιδεύαμε μέσα από βλέμματα,

καταργώντας τις αποστάσεις,

ώσπου κάπου μακριά

ακούστηκε ο ήχος μιας σειρήνας

να επαναλαμβάνει τη σιχαμένη λέξη:

πόλεμος, πόλεμος, πόλεμος...

Αδειάστε μου τη γωνιά λοιπόν!

## ΠΑΡΑΙΝΕΣΕΙΣ

Δεν έχω να δηλώσω τίποτα

παρά μόνο τη σιωπή

σαν το μοναδικό όπλο

που έχω να αντιπαραθέσω

απέναντι στις σφαίρες·

πάντα παρατηρούσα καλά τις λέξεις

πριν τις προσφωνήσω

δειλά ή δυνατά

ανάλογα με την περίσταση,

τονίζοντας τις συλλαβές

ή τα φωνήεντα:

«Η παραλήγουσα δεν περισπάται,

όταν η λήγουσα είναι μακρά».

Αναρωτήθηκα γιατί το μέτρο νά 'χει

τόση σημασία στη ζωή μου.

«παν μέτρον άριστον»  
ή «μέτρησε καλά τα πράγματα  
πριν προχωρήσεις».

("Λογίδρια ανυπεράσπιστων οραμάτων")

Α’ βραβείο στον Πανελλήνιο Διαγωνισμό Ποίησης «Καφενείου Ιδεών» Δήμος Σαλαμίνας.

## ΓΙΑ ΤΗΝ ΕΙΡΗΝΗ

Ένα Ψαράκι·

ένα ήμαρτον

μες στη σημαία

σαν σχήμα ή σαν σύμβολο

δεν ξέρω...

Όταν ξεχύθηκε το μανιασμένο πλήθος

στους δρόμους,

δε μπόρεσε να ξεχωρίσει,

δε μπόρεσε να διακρίνει ·

κι έτσι έσχισε μ' απροσεξία

ένα κομμάτι ύφασμα,

που κάποιοι περαστικοί λέγαν

πως συμβόλιζε την ειρήνη.

## ΕΚΤΕΛΕΣΗ

Σε μια εκτέλεση

που κρατάει μόνο μια στιγμή,

όχι περισσότερο·

κι ας προετοιμαζόταν μια ολόκληρη ζωή μέσα απ' τους μύθους και τις παραδόσεις·

και η αλήθεια ένας πικρός αντικατοπτρισμός

σαν τη θέα απ' το αντικρινό παράθυρο

που βλέπει στη θάλασσα του γείτονα

όχι τη δικιά μας,

εκεί μονάχα θ' αποσώσουμε,

θα προβλέψουμε,  
θα ρισκάρουμε και θα σωθούμε...

γιατί εκεί μονάχα μπορούμε να καθρεφτιζόμαστε

μαζί με τα εξαπτέρυγα

που κρατάνε οι ναύτες

την ώρα του εσπερινού.

## ΕΠΕΤΕΙΟΣ

Έστησε τη φιέστα

μπροστά στο μνημείο των πεσόντων,

διανέμοντας σε τιμή ευκαιρίας

εμφιαλωμένα πλαστικά·

λίγο πιο κει,

στο κτίριο της μέριμνας κυριών,

συνεδρίαζε το συμβούλιο

για τη δίκαιη κατανομή του φιλοπτώχου,

την ίδια ώρα

που ο κυβερνητικός εκπρόσωπος ανακοίνωνε

τις συνεχείς παραβιάσεις του εναέριου χώρου

από ιπτάμενα αντικείμενα

αγνώστου εθνικότητας.

## ΑΦΥΠΝΙΣΗ

Η συνάντηση

τοποθέτησε τις ρίζες

σε ευθεία γραμμή·

η παρακοή, στην ηλικία της,

ετιμωρείτο αυστηρά ·

ήτο η εποχή της υποταγής.

Όταν μετά από χρόνια

της ανετέθη η ίδια διεργασία,

για μια μελλοντική συνάντηση,

η κόρη παρήκουσε του ρόλου της

και διαυγής ως ήτο στη σκέψη,

ανέτρεψε τη διαδικασία της σποράς,

χαράζοντας πάνω στις ρίζες

το έμβλημα της πατροκτόνου αρχής.

## ΣΙΕΣΤΑ

Πικρή γεύση

ό,τι αφήνει μετά η μπόρα·

δε σαλεύει τίποτα

κι αυτό είναι που με ανησυχεί,

με προτρέπει να βγω έξω

και να τρέχω ακατάπαυστα στην εξοχή.

Όμως η παρόρμηση της στιγμής

με υπονομεύει·

προτιμά να σωπαίνει, να υπομένει

και να παραμένει ανενεργή,

κάτω από την χρόνια επιρροή

του «κλεινού άστεως».

## SAINT DENIS

Αυτό το βαθύ βλέμμα  
του φόβου ή της αποφυγής  
πως μοιάζει με μια τεράστια μπλε πεταλούδα  
που ήρθε και κάθισε στα μαλλιά σου,  
να μ' εμποδίζει έτσι,  
να τα χαϊδεύω  
να τα χτενίζω  
και να τα στολίζω μ' εκείνα τα παράξενα,  
πολύχρωμα κοκαλάκια,  
που είχαμε διαλέξει μαζί  
ένα απόγευμα του Ιούνη  
στην αγορά του Σαίντ Ντενί.

Σαίντ Ντενί: εξεγερμένο προάστιο του Παρισιού, το 2006 (φυλετικές διαταραχές)

## ΙΟΥΔΑΣ

Το φιλί του Ιούδα,

ένας σταυρωτός ασπασμός στο πρόσωπο,

συνοδευόμενος

από αδελφικό — υποτίθεται — εναγκαλισμό,

ενώ στο πίσω μέρος του μυαλού του,

σκεφτόταν την αξία που έκλεισε τη συμφωνία

και τι κέρδος θα είχε·

τότε κατάλαβε πως έγνεφε καταφατικά

στην ερώτηση του συνομιλητή του:

«τα παιδιά; η οικογένεια; όλοι καλά;»

Πριν προχωρήσει στην τελευταία του κίνηση

που θα χαρακτηριζόταν πισώπλατη,

σαν αστραπή πέρασε από μπροστά του

η εικόνα από την καινούργια διαφήμιση

που είδε στην τηλεόραση:

«Μεταφορά κεφαλαίων

στη νέα τράπεζα Νόβα

με χαμηλότερο επιτόκιο».

## ΤΟ ΝΗΣΙ ΤΩΝ ΘΗΣΑΥΡΩΝ

Το ταξίδι ήταν μακρύ,

ίσως και δύσκολο,

κι ο καπετάνιος είχε τις αμφιβολίες του

για το ποιόν του πληρώματος·

είχε διαρρεύσει κιόλας η είδηση,

ότι τάχα ψάχνανε για κάποιο νησί

με κρυμμένους θησαυρούς·

τη φαντασία πυροδότησε

ακόμα περισσότερο το όνομα του καραβιού,

που λεγόταν «Κάπταιν Φιλντ»

και ανήκε σε έναν περιβόητο πειρατή.

Όμως ο ιδιοκτήτης, ο καπετάνιος



και ο μικρός Χώκινς

είχαν άλλα στο μυαλό τους·

αυτούς τους ένοιαζε να φτάσουν

σε ένα νησί που το λέγαν Ιθάκη

κι όπως είχαν ακούσει,

όποιος έφτανε σώος εκεί

κέρδιζε όλους τους περιούσιους θησαυρούς.

## ΧΡΙΣΤΟΥΓΕΝΝΙΑΤΙΚΟ

Θα 'ναι η οριστική ρήξη

ένα μειδίαμα στο πρόσωπο

ράγισμα στο γυαλί·

ένας απρόσκλητος επισκέπτης

ανήμερα τα Χριστούγεννα

μεσ’ τις μέρες των γιορτών

να γνέφει με το χέρι του,

πως όλα εδώ τελειώσανε,

πως πρέπει να ψάξουμε

γι' άλλη γη,

γι' άλλα μέρη...

να μείνουμε εκεί,

να μεγαλώσουμε

και ίσως κάποτε

ν' αγαπηθούμε ξανά.

## ΜΗΔΕΙΑ

Το ποτήρι

πλάι στην ανθισμένη καμέλια·

όλα τα πράγματα βαλμένα στη σειρά,

με τάξη,

εκτοπίζοντας την αταξία

που έφερνε η είσοδος του στο σπίτι·

μακάριο μειδίαμα που παράδερνε στα βράχια

σε μια διήγηση «άνευ όρων»,

χωρίς ακροατές, παρά μόνο το λόγο του Ευριπίδη:

«η Μήδεια πήρε τα παιδιά της

μακριά από την προδομένη συζυγική κλίνη

του επίορκου Ιάσονα».

## ΡΗΞΗ

Ρήξη συνδέσμων

ή και δεσμών,

το ίδιο είναι...

άλλωστε και τα δύο

τον ίδιο πόνο προκαλούν·

η διαφορά έγκειται στη διάρκεια

και τον τρόπο αντιμετώπισης...

Εξαρτάται...

από το πόσο δραστική

ή αμήχανη θα 'ναι

η θεραπεία τους.

## ΠΡΟΣΦΟΡΑ

Αθέτησε το λόγο της·

έτσι πιάστηκε

σε μια ανήκουστη για κείνη δέσμευση·

να προλογίζει την είσοδο

της «αυτού μεγαλειότητας»

μεθοδευμένης υπόκλισης,

πριν ξεκινήσει το πρωί για το γραφείο.

Ήταν μια προσφορά

των πολυκαταστημάτων υπόληψης

-μοναδική ευκαιρία-

να αγοράσει με δόσεις

το προϊόν εκείνο,

που μήνες τώρα υποσχόταν

μεγαλύτερη καύση θερμίδων,

χωρίς ιδιαίτερο κόπο εκ μέρους της,

παρά μόνο την ολιγόωρη καθημερινή της έκθεση

σε διορθωτικές λάμπες αλογόνου.

## ΑΥΓΟΥΣΤΟΣ

Η συνάντηση·

απώλεσε εαυτόν,

κι ας γυρεύει τώρα τα εγκόσμια

σε κάποιον άλλο πλανήτη·

κι ας ψάχνει επιμελώς

παλιά τετράδια και σημειώσεις

ό,τι αναφέρεται σε βιβλιογραφία

για τον Νεύτωνα ή τον Αϊνστάιν,

αν συμμετείχε στο πείραμα της Φιλαδέλφειας

ή σε κάποιο άλλο τυχαίο πυρηνικό ατύχημα

στην έρημο της Νεβάδα,

πριν αποφασίσει να μετοικήσει

οριστικά στο φεγγάρι

την πανσέληνο του Αυγούστου.

## ΜΕΣΟΓΕΙΟΣ

Ευμετάβλητη ισορροπία

στην ευρύτερη περιοχή της Μεσογείου,

μετά την έκρηξη

του ηφαιστείου της Θήρας.

Η Ατλαντίδα έχασε τον προσανατολισμό της

και βυθίστηκε στη μνήμη του χρόνου.

Τα παλιρροϊκά κύματα  
κάλυψαν τις ακτές των Μινώων  
και 'φτασαν μέχρι την εποχή του Βυζαντίου,  
την ώρα που ο Σολομώντας  
φορούσε το δαχτυλίδι των αρραβώνων τους  
στη βασίλισσα του Σαββά.

## ΣΤΑΧΤΟΠΟΥΤΑ

Σκοτεινές σκέψεις

πλησιάζουν απειλητικά

τον ουρανό της Σταχτοπούτας,

κι εκείνη, προσεύχεται στη καλή της νεράιδα

γιατί η δωδεκάτη νυχτερινή πλησιάζει.

## ΕΝΑ ΟΝΕΙΡΟ

Ήταν η μόνιμη διάθεση

ενός ονείρου

τοποθετημένου με την πλάτη

στον τοίχο,

που χώριζε το χωλ

απ' το κυρίως δωμάτιο·

έτσι τις ανέμελες μέρες

- που σπάνιζαν όλο και περισσότερο-

κρεμούσε κάδρα με πολύχρωμες ζωγραφιές

και τοπία σπάνιας ομορφιάς,

για να μπορεί να σπάει λίγο

τη μονοτονία του γκρι.

## ΤΟ ΓΕΛΟΙΟΝ ΤΟΥ ΠΡΑΓΜΑΤΟΣ

Διεμήνυσε το αστείο μετά του σοβαρού·

βλέπεις τα όρια τους είναι τόσο σχετικά,

τόσο συγκεχυμένα,

ιδιαίτερα κάποιες ώρες,

εκεί γύρω στο απομεσήμερο

ή λίγο μετά τα μεσάνυχτα,

όταν αλλάζει η μέρα

και όλοι καταλαβαίνουμε

το γελοίον του πράγματος.

## ΕΠΕΑ ΠΤΕΡΟΕΝΤΑ

«Έπεαπτερόεντα» οι φίλοι·

μακρινά ταξίδια που κομπάζουν

πως έκαναν το γύρο της γης,

κι ας μη κινήθηκαν

ούτε μια σπιθαμή παραπέρα·

υπόγειες στάσεις σε μετρό

άγνωστων πόλεων,

γλιστεροί δρόμοι τη νύχτα

μετά τη μπόρα,

πως μοιάζουν κάποιες φορές

με ξαφνικό ξύπνημα από όνειρο,

μια υπενθύμιση

στη καθημερινή λίστα των υποχρεώσεων,

προκειμένου να ανακοινώσουν

με άλλη φωνή

το πέρας της διαδρομής.

## ΑΜΗΧΑΝΙΑ

Η ίδια ιστορία πάλι

σταμάτησε να γράφει·

έτσι άρχισε να χάνει

τα ίχνη των αποτυπωμάτων της·

ίσως έφταιγε η θέα

από το βορεινό δωμάτιο, που τη συνόδευε

στις μοναχικές της συνευρέσεις·

ίσως πάλι η απουσία του ήχου

απ' το παλιό εντοιχισμένο ρολόι·

όμως όποια κι αν ήταν η αιτία

για 'κείνη το αποτέλεσμα

ήταν το ίδιο,

όπως συνέδεε το άθροισμα των γραμμάτων

με τη ρίζα του μοιραίου της θυμικού.

## ΑΣΤΑΘΕΙΑ

Αστάθεια·

είναι τα παραλειπόμενα

μιας μέρας ή μιας ώρας

διαταραχή

στα ανώτερα στρώματα της ατμόσφαιρας

νέφη στον ορίζοντα

και κάπου εκεί στο βάθος,

διακρίνεται η απειλή μιας καταιγίδας...

είναι τα μάτια σου που αποζητώ

τέτοιες στιγμές,

το βλέμμα σου να συναντήσω

με την υπόσχεση της νηνεμίας

## ΕΙΣ ΜΝΗΜΗΝ

Απαριθμούσε τους μήνες,

και στον καθένα έδινε το όνομα

των νευμάτων της·

πως την συνεπαίρναν

οι αδέξιες κινήσεις των δαχτύλων

όταν μπλέκαν αναπάντεχα με τα δικά του χέρια!

τότε ήταν που χαναν τον λογαριασμό

και μετρούσαν τον χρόνο

σαν ένα αιώνιο Έφηβο καλοκαίρι.

## ΑΠΟΣΥΝΘΕΣΗ

Αυτή η διαλυτική ουσία

πως απομυζά

τους όρκους και τις υποσχέσεις·

πως αποσυνδέει τη μνήμη

και σέρνει παραμάσχαλα

χρόνο και λέξεις, ώστε

να μην ανταμώσουνε ποτέ·

πως παίρνει απ' το χέρι

και οδηγεί σε άγνωστους τόπους

ανθρώπους και πρόσωπα

που κάποτε αγαπήθηκαν πολύ...

## ΚΑΠΟΙΟΣ ΕΡΧΕΤΑΙ...

Κάποιος έρχεται·

εν δυνάμει, εν κινήσει... δεν ξέρω...

Σημασία έχει πως κάτι κινείται

στο βάθος του ορίζοντα·

ένας φάρος, μια φωτοβολίδα -προειδοποίηση πως

κάποιος κινδυνεύει- μια αστραπή·

η φωνή χαμηλόφωνα διαβάζει στην ακτή

τον δέκατο στίχο από τήν Οδύσσεια του Ομήρου.

Αύριο αισίως φθάνουμε

στον πορθμό του Ευρίπου.

## Ο ΜΗΝΑΣΤΩΝ ΕΡΩΤΩΝ

Η πρόσοψη του κτιρίου·

ένα βλέμμα υπό σκιάν

μέσα στη σύγχυση της πόλης,

να προσπαθεί να περάσει,

ανάμεσα από κάδους σκουπιδιών

και παράνομα παρκαρισμένα αυτοκίνητα,

την αντίσταση των λιγοστών δέντρων

σ' ένα παράκαιρα πνέοντα λίβα

μέρα μεσημέρι, Μάρτιο μήνα,

τον μήνα των ερώτων.

Μοντάζ, εκτύπωση: Γραφικές τέχνες- Εκδόσεις "'Μυγδονία”,

Καμβουνίων 7, Θες/νίκη T.K, 54621,

τηλ. 2310-231556- fax: 2310-231899

(Βιβλιοδεσία-Αφοί Βαρουσιάδη, 13ο χλμ.Θεσ/νίκης

Εδέσσης, τηλ: 2310-710140 – fax: 2310-710

Ο καιρός ως περιβάλλων χώρος και χρόνος...

Με τις διακυμάνσεις, τις εναλλαγές εποχών, μηνών, ετών,

τημεταβλητότητα των χαμηλών βαρομετρικών,

με τις υψηλές πιέσεις και τήν αστάθεια των νεφώντης βροχής

και των ανέμων...

Εν μέσω ενός «προσωπικού καιρού» συναισθηματικών αποχρώσεων, μετωπικών κοινωνικών-πολιτικών ρευμάτων και υπαρξιακών μεταπτώσεων...

Ένα ταξίδι ζωής δηλαδή...